ธปท.เชื่อไฟตกไม่กระทบระบบชำระเงิน
ธปท.ไม่ห่วงไฟฟ้าตกเชื่อไม่กระทบระบบชำระเงิน พร้อมเตือนนักลงทุนถึงบาทจะนิ่งแต่ยังมีโอกาสผันผวน
26 ก.พ. 2556

ธปท.ไม่ห่วงไฟฟ้าตกเชื่อไม่กระทบระบบชำระเงิน พร้อมเตือนนักลงทุนถึงบาทจะนิ่งแต่ยังมีโอกาสผันผวน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า  ในเรื่องไฟฟ้าอาจจะตกในช่วงวันที่ 5 เม.ย.นี้ ไม่น่าเป็นปัญหากระทบต่อระบบธนาคารพาณิชย์และระบบการชำระเงิน  เนื่องจากธปท.ให้ความสำคัญในเรื่องการประหยัดพลังงานอยู่แล้ว อีกอย่างระบบไฟฟ้าก็มีระบบแบ็คอัพ จึงไม่น่าจะกระทบอะไรต่อระบบการชำระเงิน
นอกจากนี้ นายประสาร ยังได้กล่าวปาฐกถาในหัวข้อ "มองรอบด้านการลงทุน ปี 2556" ในงานสัมนาของธนาคารไทยพาณิชย์ ว่า ราคาอสังหาริมทรัพย์ที่ปรับเพิ่มขึ้นน่าจะมีผลจากปัจจัยในประเทศมากกว่าที่จะมีผลจากปัจจัยในต่างประเทศ เนื่องจากไทยมีโครงการลงทุน และมีแผนการสร้างถนนเชื่อมในภูมิภาค เช่นเดียวกับการลงทุนในตลาดหุ้น ราคาหุ้นตัวเล็กมีราคาและมีพีอีสูงขึ้นเร็ว จากการที่นักลงทุนไทยนิยมเข้าซื้อลงทุน ส่วนนักลงทุนต่างชาติมักซื้อหุ้นใหญ่ใน Set 50 มากกว่า
"ฉะนั้นในการลงทุน ถึงแนวโน้มเศรษฐกิจไทยจะมีโอกาสเติบโตได้ดี ดูจากหลายสำนักคาดว่าจะเติบโตได้ 5% หรือโตได้มากกว่า 5% แต่ต้องดูให้รอบคอบเพราะเงินทุนไหลเข้ามีผลให้ราคาสินทรัพย์ อสังหาฯ ราคาพันธบัตรเพิ่มขึ้น และในช่วงเดือนม.ค.ปีนี้ที่ผ่านมา ก็ทำให้ค่าเงินบาทเคลื่อนไหวผันผวน แม้เดือนก.พ.ค่าเงินบาทจะเริ่มมีเสถียรภาพ การเคลื่อนไหวเงินบาทไม่ทำให้ตื่นตระหนก แต่แนวโน้มก็เพิ่มขึ้นหรือผันผวนได้ การทำธุรกรรมที่เกี่ยวข้องค่าเงินจึงควรซื้อป้องกันความเสี่ยงอย่างสม่ำเสมอ" นายประสารกล่าว